Elizzioni riggiunali 'n Sicilia di lu 2017

Li **elizzioni riggiunali** 'n Sicilia di lu 2017 pi lu rinnovu dâ Samprea Riggiunali Siciliana e l'elizzioni di lu Prisidenti dâ Riggiuni Siciliana, avrannu locu 'n Sicilia sicunnu l'art. 3 di lu statutu sicilianu, lu 5 di nuvèmmiru comu privistu da lu Dicritu dû Prisirenti dâ Riggiuni n. 445 dû 1 di sittèmmiru 2017.

## Antifattu
### Li pricidenti elizzioni
Li elizzioni pricidenti ca si tinninu lu 28 di uttùviru 2012, vittiru la vittoria stòrica di lu centru-manca guirata da Rosario Crocetta, ex cumunista e puliticu antimafia da quannu era sinnacu di Gela. Lu centru-manca vincìu cu lu 30,47% dî vuti ca li cunsintìu di pigghiari 39 siggi cu tuttu lu premiu di maggiuranza, quannu p'avìri la maggiuranza assuluta ni sirvìanu 46. Lu stòricu risurtatu di lu centru-manca avvinni grazzì a la divisioni pulitica di lu centrudestra, tra Nello Musumeci, candidatu dû Pòpulu dî Libbirtati (PDL) e Gianfranco Micciché, candidatu da li aùtunumiì e da l'arìa cchìu mudirata di lu centrudestra. Da l'elizzioni niscìu scunfittu lu PDL ca pigghiau lu 12,91% di cunsensi contru lu 33,42% di l'elizzioni dû 2008. Lu Muvimentu 5 stiddi è lu partitu cchìu vutatu a l'elizzioni riggiunali cu lu 14,88% di cunsensi, ca li pirmettiu di uttiniri 15 siggi. Lu datu chi privalìu fu l'astensiunismu, li siciliani disirtaru li urni cu sulu lu 47,41% di affluenza.

### Crocetta nun s'arricandida
A frivaru 2017 lu Prisirenti dâ Riggiuni Siciliana, Rosario Crocetta, annunzia la sò ricannidatura e prisenta lu sò novu muvimentu puliticu, *#RipartiSicilia*. Quannu lu Partitu Dimucràticu (PD) addumanna a Pietro Grasso di candidarisi a Prisirenti pi l'elizzioni dû 5 di nuvèmmiru, Crocetta dichiara ca è dispunibili a ritirari la sò candidatura e a sustiniri chidda di Grasso, ca pirò rifiuta e cumferma la sò indispunibilitati. A giugnettu Crocetta addumanna li primariì di lu centru-manca e dichiara lu sò dirittu a la ricandidabilitati, ca pirò arritira dopu nu ncontru cu sicritariu Matteo Renzi, pi sustiniri chidda dû candidatu dû PD, lu ritturi di l'Universitati di Palermu, Fabrizio Micari.

## Sistema eletturali
La liggi custituzionali n° 2 dû 7 di frivaru 2013 diminuiu di 20 lu nùmmaru dî cumpunenti di l’ARS, ca nfinu a la cchìu ricenti liggi elitturali prividìa l'elizzioni di 90 diputati. Lu sistema eletturali riggiunali 'n Sicilia priviri nu mètudu mistu 'n larga parti prupurzionali ma cu nu currettivu maggiuritariu sicunnu la prucidura di la Liggi Riggiunali dû 3 di giugnu 2005, n. 7:
* 62 diputati scigghiuti attraversu lu sistema prupurzionali su basi pruvinciali, cu lu metudu di li cchìu avuti resti e votu di prifirenza, cu nu sbarramentu eletturali a lu 5% riggiunali pi lista.
* 6 diputati vennu eletti sicunnu lu sistema dû premiu di maggiuranza.
* 1 diputatu è lu prisirenti elettu.
* 1 diputatu è lu migghiuri prisirenti nun elettu.

Lu premiu di maggiuranza veni assignatu si la lista o cualizzioni cullijati a lu novu prisirenti nun havì almenu 42 diputati eletti. Li siggi vennu spartuti siccunu l'òrdini di prisintazioni di la lista riggiunali (listinu) e pi quanti ni servunu p'arrivari a 42 siggi. Si lu nùmmaru di siggi di lu novu prisirenti e pari o supiriori a 42 , vennu spartuti a la cchìu vutata lista nun cullijata a lu novu prisirenti.

### Mudalitati di votu
L'elitturi havì dui pussibilitati di votu, unu pi la lista riggiunali e l'àutra pi la lista pruvinciali. Lu votu a li listi pruvinciali e a chiddi riggiunali avveni ntâ stissa scheda sicunnu li sicuenti mudalitati:

* Nni l'ammitu di la lista pruvinciali scelta, l'elitturi esprimi lu sò votu tracciannu nu signu nnô contrassignu currispunnenti a la lista e esprimiri na prifirenza scrivennu nni la riga lu cognomi (o nomu e cognomi) di unu di cannidati diputati alla riggiuni appartinenti a la lista. 
* Lu votu pi la lista riggiunali s'esprimi tracciannu nu signu nnô nominativu di lu cannidatu a la càrica di prisirenti, cioè tracciannu nu signu su lu cuntrassignu dâ lista riggiunali scelta. Si l'elitturi avissi a signari sia lu nominativu ca la lista riggiunali, lu votu s'intendi validamenti espressu.
* È pussibili lu votu disgiuntu, l'elittori pò validamenti vutari na lista riggiunali e na lista pruvinciali nun cullijati tra ri iddi. 
* Si l'elitturi vuta sulu pi la lista pruvinciali, lu votu veni assignatu puru a la lista riggiunali cullijata (effettu trascinamentu).
* Sunnu annulati li schedi chi hannu nnicazioni di votu a cchìu listi riggiunali o chi cumunqui nun cunsentunu di nnividuari la scelta pulitica di l'elitturi.

### Siggi ê cullegi pruvinciali

## Candidaturi a la Prisirenza

Lu 20 di sittèmmiru 2017 ha statu pubbricatu nta Gazzetta lu dicritu di cunvucazzioni di li cumizi elitturali e lu ratizzu dî siggi nta li cullegi pruvinciali. Li cannidaturi a prisirenti e li listi sunnu stati prisintati lu 5 e lu 6 di uttùviru 2017 cu scarenza a li ori 16:00 dû 6 di uttùviru.

### Candidaturi ammissi

* **Giancarlo Cancelleri**: Lu Muvimentu 5 Stiddi, lu 9 di giugnettu 2017 ufficializzau la candidatura ri Cancelleri, candidatu prisirenti nta l'Elizzioni di lu 2012 e diputatu dâ Samprea Riggiunali Siciliana. Lu 5 di uttùviru Cancelleri prisintau ufficialmenti la sò cannidatura e lu listinu riggiunali.

* **[[Claudio Fava]]**: I cumitati siciliani di Pussìbbili, Azzioni Civili, Rifunnazzioni Cumunista, Partitu Cumunista Italianu e Risurgimentu Sucialista lu 29 di giugnettu innicaru la cannidatura di l'ex parrammintari Ottavio Navarra. Lu 26 di austu Articulu 1 - MDP e Sinistra Italiana innicanu la cannidatura di lu parramintari nazziunali Claudio Fava. Succissivamenti puru Virdi annunzia lu sustegnu a Fava. Lu 4 di sittèmmiru Navarra ritira la sò cannidatura 'n faùri di Fava. Dopu lu ritiru di Navarra a la cannidatura e lu sustegnu a Fava, lu Partitu Cumunista Italianu, Azzioni Civili e Risurgimentu Sucialista lassanu la cualizzioni. Lu 18 di sittèmmiru Claudio Fava prisenta la lista Centu Passi pâ Sicilia. Lu 5 di uttùviru Fava prisenta ufficialmenti li sò cannidaturi a lu listinu dû prisirenti.

* **Fabrizio Micari**: Lu 22 di austu lu Partitu Dimucràticu e Alternativa Pupulari, nzemi a lu sinnacu di Palermu Leoluca Orlando, e cu li Cintristi pâ Sicilia attrovanu n'accordu pi la cannidatura di Micari, ritturi di l'Universitati di Palermu. Succissivamenti puru Sicilia Futura annunzia l'appuaju a Micari, nta na lista nzemi a li Sucialisti di Nencini. Macari Rosario Crocetta ca a giugnettu avìa annunziatu la sò ricannidatura, lu 4 di sittèmiru annunzia lu sò ritiru e lu sustegnu a Micari. Lu 5 di sittèmiru lu Centru Dimucràticu susteni la cualizzioni di centru-manca. Lu 6 di uttùviru prisenta li sò cannidaturi a lu listinu dû prisirenti.

* **[[Nello Musumeci]]**: Lu 28 di aprili, lu muvimentu #DiventeràBellissima, ufficializza la cannidatura di l'ex prisirenti dâ Pruvincia di Catania e ex suttasicritariu, e la chiusura a lu centru-destra. Lu 27 di giugnettu Frati di Talia - Allianza Nazziunali annunzia ca prisenterà na lista a sustegnu di Musumeci. Lu 5 di austu puru Nuatri cu Salvini annunzia lu sustegnu a la cannidatura a prisirenti di Musumeci. Stefano Parisi cu lu muvimentu "Enirgii pi l'Italia" susteni la cannidatura di Musumeci. Puru lu vicicummissariu di ll'UDC 'n Sicilia, Girolamo Turano, annunzia lu sustegnu a Musumeci. Lu 29 di austu lu cuurdinaturi riggiunali di Forza Italia Gianfranco Miccichè annunzia lu ritiru di la candidatura di l'ex Assissuri a l'Ecunumia Gaetano Armao e lu sustegnu a Musumeci. Lu 1º di sittèmmiru l'ex ritturi di l'Universitati di Palermu, Roberto Lagalla, annunzia lu ritiru di la cannidatura a prisirenti e lu sustegnu di la sò lista Idea Sicilia, nzemi a Canteri Pupulari, MpA, Novu CDU e Siciliani Indignati, a la candidatura di Musumeci. Lu 18 di sittèmmiru Scelta Civica e lu Partitu Libbirali Italianu annunzianu ca prisentirannu li cannidati a lu nternu dâ lista di Forza Italia. Vittorio Sgarbi sustinutu da Rinascimentu e Mudirati 'n Rivuluzzioni, c'àvianu annunziatu la cannidatura, lu 28 di sittèmmiru s'arritira dichirannu lu sustegnu a Musumeci. Lu 5 di uttùviru Musumeci prisenta ufficialmenti li sò cannidaturi a lu listinu dû prisirenti.

* **Roberto La Rosa**: Lu 9 di giugnettu lu muvimentu nnipennintista Siciliani Liberi, annunzia la cannidatura di l'avvucatu La Rosa. Lu 5 di uttùviru prisenta la sò cannidatura a prisirenti e lu listinu riggiunali.

### Candidaturi rispinti

* **Pierluigi Reale**: Lu 6 di uttuvirù prisenta la sò cannidatura a prisirenti e lu listinu riggiunali cu la lista *Casapound*. Lu 10 di uttùviru, la corti d'appeddu di Palermu rispingi la cannidatura.
* **Franco Busalacchi**: Lu 17 di giugnettu, cu na cunfirenza stampa, Busalacchi prisenta la sò cannidatura, lu simmùlu e dui assissuri. Lu 6 di uttuvirù prisenta la sò cannidatura a prisirenti e lu listinu riggiunali cu la lista *Nuatri Siciliani - Sicilia libbira e suvrana*. Lu 9 di uttùviru, la corti d'appeddu di Palermu rispingi la cannidatura.
* **Piera Maria Loiacono**: Lu 27 di giugnu la demucristiana Loiacono si candida a la prisirenza. Lu 6 di uttuvirù prisenta la sò cannidatura a prisirenti e lu listinu riggiunali cu la lista *Lista civica pû travagghiu*. Lu 10 di uttùviru, la corti d'appeddu di Palermu rispingi la cannidatura.

## Quatru puliticu

**Centru-manca**
* La lista Arcipelagu Sicilia cumprenni: Lu Migafunu - Lista Crocetta, Sinistra Siciliana  e Ginirazioni Next
**Centru-destra/destra**
* La Lista Forza Italia cumprenni: Scelta Civica, Partitu Libbirali Italianu e Unioni dî Siciliani Indignati
**Sinistra**
* La Lista Centu Passi pâ Sicilia cumprenni : Articulu 1 - MDP, Sinistra Italiana, Pussìbbili, Virdi e Rifunnazzioni Cumunista.

## Campagna Elitturali

La campagna elitturali 'n Sicilia ha statu carattirizzata da polemica e liti tra li cannidati a la prisirenza di la riggiuni, ca viri comu principali prutagunisti *Giancarlo Cancelleri* e Nello Musumeci, leaders di lu Muvimentu 5 Stiddi e dâ cualizzioni di centru-destra. 

Lu slogan di lu primu manifestu elitturali di Musumeci è "l'unicu pizzu ca piaci a li siciliani", 'n riferimentu a la sò varba, pi puntari a la ligalitati e a la lotta â corruzzioni. Lu 1° di sittèmmiru Musumeci annunzia l'unitati di lu centru-destra e li sò novi assissuri, li ex cannidati a la prisirenza di la riggiuni, Gaetano Armao (Siciliani Indignati) e Roberto Lagalla (IdeaSicilia). Una simana cchìu tardi Forza Italia rapi la campagna elitturali di lu centrudestra ô tiatru pulitiama di Palermu, d'unni nun participa Armao dopu li pulemichi pû listinu riggiunali. Dopu li accusi di l'avvirsari su li mprisintabbili e la prisentazioni di la cannidatura di lu figghiu di l'ex diputatu PD Francantonio Genovese, Musumeci richimau a la ligalitati li listi di la sò cualizzioni, nunustanti li pruclami li listi prisintaru li cannidati ndagati e sutta prucessu. Lu 13 e 24 di uttùviru vennu cunnannati *Carmelo Pino*, ex sinnacu di Milazzu, e *Ernesto Calogero*, cannidati nta li listi di lu centrudestra. Silvio Berlusconi annunzia la sò prisenza a Palermu lu 1° di nuvìmmiru.

La campagna elitturali di Giancarlo Cancelleri nizziau cu lu tour 'n Sicilia cu lu viciprisirenti di la camira Luigi Di Maio e Alessandro Di Battista, contru li privilegi dî diputati di l'ARS, e appi comu prima tappa Marina di Rausa. Lu 15 di sittèmmiru Cancelleri lanza n'appeddu a la Cummissioni parramintari antimafia ri vigilari li listi di li cannidati â riggiuni. A prisintazioni uffiali dî listi, Cancelleri pubblica li nomi di mpresintabbili nta li fila dû centrudestra, lu stissu Di Maio addumanna a l'OSCE di vigilari l'elizzioni 'n Sicilia, richiesta c'adduma li pulemichi di l'avvirsari, e c'arricivi lu siccu no dû Ministru dû Nternu, Marco Minniti. Lu 19 di uttùviru lu muvimentu prisenta n'espostu contru li listi di Micari e Musumeci pi la validitati di la ducumentazioni prisintata. Beppe Grillo annunzia lu sò tour 'n Sicilia pi chiuìri la campagna elitturali di Cancelleri.

Fabrizio Micari nizziau la sò campagna elitturali a Catania, d'unni prupuni nu canciu di marcia rispettu a lu guvernu Crocetta, ri cui sarva sulu chiddu ca fici pi lu bilanciu riggiunali. Dopu li pulemichi pâ sò cannidatura e li dimissioni nun annunziati a la càrica di ritturi a l'Universitati di Palermu, annunzia lu cungedu urdinariu c'addiventirà straurdinariu lu 5 di uttùviru, a prisentazioni di cannidatura. 'N secuitu a l'accusi di Cancelleri di imprisintabilitati pi li candidati nni li listi di lu centru-manca, Micari abbannuna la sò sfida gintili e accusa di parintopuli lu Muvimentu 5 Stiddi. Tanti li pulemichi contru li sundaggi, cu Micari chi accusa di manipulazioni cû tintativu di cumminciri li siciliani ca li jochi sunnu fatti. Lu 27 di uttùviru Matteo Renzi a Catania pi sustiniri la cannidatura di Micari, rispunni a li accusi di disimpegnu pi l'elizzioni siciliani.

Lu 18 di sittèmmiru Claudio Fava lanza la lista "Centu passi pâ Sicilia", comu lu firm su Pippinu Impastato ri cui iddu stissu hà statu sciniggiaturi, criannu pulemichi cu Giovanni Impastato, frati di Pippinu, contru l'usu strumintali di la mmàgini dû frati nta lu mpegnu puliticu elitturali. Cuntinui li priuccupazioni di infiltrazzioni mafiusi dintra la turnata elitturali, cu li accusi a Micari e Musumeci di òmini lijati a la mafia dintra li listi pruvinciali a iddi cullijati. La campagna elitturali vitti na granni tinzioni cu lu centru-manca su sundaggi e votu utili, cchìu sintunia nveci cu Giancarlo Cancelleri, cu Fava chi rapi a na pùssibili cunvirgenza di prugramma. Lu 21 di uttùviru prisenta li sò assissuri, e turnannu a li sunnaggi, riorda ca nun curri p'arrivari ô terzu postu ma pi vinciri.

Lu 28 di Austu a Missina, Roberto La Rosa prisenta la lista pruvinciali di Siciliani Libbiri e rapi la campagna elitturali contru lu culonialismu ntê cunfronti dâ Sicilia, parrannu di li 10 miliardi di euru di prilievu di lu Statu Italianu. La Rosa accusa li avvirsari di nun aviri nu prugramma pâ Sicilia ma sulu logichi spartitori. Lu 26 di sittèmmiru, 'n secuitu a l'ipotesi di la stampa di n'allianza ê rggiunali cu Vittorio Sgarbi, La Rosa annunzia ca nunn'è ntirissatu a allianzi cu li partiti italiani. Lu 5 di uttùviru a la prisentazioni dâ ducumentazioni dî listi, lu muvimentu dinunzia un erurri nta li moduli, d'unni nun veni citata la liggi Severino. Dopu la prisentazioni di tutti li listi riggiunali e pruvinciali, La Rosa metti 'n dubbiu la rigularitati dî listi di centru-manca e centru-destra, e nzemi a lu Muvimentu 5 Stiddi, prisenta un espostu a li prucuri siciliani.
 
## Sundaggi
Elencu di sundaggi ca vannu da sittèmmiru a uttùviru 2017. Li cannidaturi a prisirenti e li listi foru prisintati lu 5-6 di uttùviru.
Lu 21 di uttùviru scatta lu divietu di divulgazioni.

Comu si nota da li sunnaggi si priviri nu testa a testa tra Nello Musumeci e **Giancarlo Cancelleri** pi la prisirenza di la Riggiuni Siciliana, cu la cualizzioni a sustegnu a **Fabrizio Micari** ô terzu postu insidiatu dâ lista *Centu passi pâ Sicilia* di Claudio Fava, urtimu e fora lu sbarramentu, lu cannidatu nnipinnintista **Roberto La Rosa**. Mpurtanti pi li cannidati è la cunquista di la granni fedda ri indicisi (nu quartu di elittura siciliani) e di li putinziali elittura astinsionisti. Li rilivazioni prividunu ca chiossai di la mitati di la pupulazioni siciliana nun prisentirà a li urni.

### Exit poll

## Affluenza

Li dati di l'affluenza sunnu ca riepilugati:

## Risurtati
### Tabella risurtati elitturali
Li risurtati pi l'elizzioni dû prisirenti, li vuti a li listi e la distribuzzioni dî siggi sunnu nnicati nta la secuenti tabella:

### Risurtati candidati pi pruvincia

### Risurtati listi pi pruvincia

### Assignazioni siggi - maggiuranza e minuranza
#### Cualizioni

#### Listi

## Anàlisi dû votu
Lu votu viri vincituri Nello Musumeci, chi arriniscìu a jiunciri lu centru-destra chi arriva a lu 42,04% di cunsensi. Li listi di la cualizioni tutalizzaru 29 siggi chi cu chiddi di lu listinu riggiunali arriva a 36 siggi, chi rapprisinta la maggiuranza minima di lu parramentu riggiunali a 70 diputati. Forza Italia migghiura ri picca lu risurtatu di lu 2012, d'unni havìa pigghiatu lu 12,91% di cunsensi. La Lega Nord, nta la lista cu Frati di Talia, trasi pi la prima vota nnô parramentu sicilianu supirannu di picca la sogghia di lu sbarramentu. Sicunnu Giancarlo Cancelleri cu lu 34,65%, candidatu di lu Muvimentu 5 Stiddi (**M5S**). Lu M5S utteni nu ottimu risurtatu aumintannu lu sò cunsensu nna l'isula e vincennu 'n tutti li pruvinci tranni chi a Missina, cunfirmmannusi primu partitu cu lu 26,67% di cunsensi. Lu votu disgiuntu premia Cancelleri, chi viri na diffirenza di 200mila vuti cu la lista pruvinciali. Li nùmmari cunfermanu ca l'isulamentu di lu muvimentu riduci li sò ammizioni nnî l'ammitu nazziunali. Nèsci scunfittu da l'elizzioni lu centru-manca, cu lu candidatu Fabrizio Micari ca finisci terzu cu sulu lu 18,65% di cunsensi, cu na diffirenza di 7 punti pircituali cu la sò cualizioni ca pigghia lu 25,40%. Li nùmmari di lu Partitu Dimucràticu sunnu li stissi di chiddi di 5 anni n'arreri, nun arrinesci nveci a supirari lu sbarramentu la lista di Angelino Alfano, ca si ferma ô 4,18%. Claudio Fava cu la sò lista supira lu 5% e trasi a l'assimbrea riggiunali. Sulu lu 0,65% pi lu muvimentu nnipinnentista Siciliani Libbiri c'arresta fora lu parramentu.

### Diffirenza tra lu votu di candidati e chiddi dî listi

## Lijami nterni
* Samprea Riggiunali Siciliana
* Prisidenti dâ Riggiuni Siciliana
* statutu sicilianu.

## Lijami sterni
*
Ufficiu elitturali Riggiuni Siciliana
## Noti


Catigurìa:Elizzioni riggiunali 'n Sicilia